Kirsten Normann Andersen (SF), 2025-12-11:
Tak for ordet.
Jeg holder talen på vegne af SF's psykiatriordfører.
SF anerkender, at vi står midt i en tid, hvor forskning i psykedeliske stoffer rykker sig med positive resultater i afgrænsede forskningsprojekter.
For nogle mennesker, der i dag lever med en psykisk sygdom, hvor hverken samtaleterapi eller medicinering giver den nødvendige lindring eller effekt, har det vist sig at være en metode med effekter.
For de 860.000 mennesker, som vi i dag behandler med psykofarmaka, er det afgørende for en stabil hverdag.
For andre virker behandlingen ikke godt nok, eller den kommer med betydelig bivirkninger.
Derfor forstår vi også godt ønsket om at undersøge nye veje.
Samtidig er der internationale studier, der viser lovende resultater inden for svær at behandlingsresistent depression, ptsd og afhængighed.
Forskningen er vigtig, og det er noget, som SF værner om.
Men det betyder ikke, at vi kan eller skal træde ind i et felt uden klare linjer.
For os, der kender historien om de danske lsd-forsøg 60’erne og 70’erne, står det lysende klart, at gode intentioner ikke altid er godt nok.
Resultatet blev i alt for mange tilfælde det stik modsatte, nemlig eksperimenter med meget stor skade på nogle meget sårbare mennesker.
Derfor er vi nødt til at have ydmygheden og erfaringen med os ind i nutidens debat.
Udviklingen af metoder med psykedeliske stoffer som behandling i psykiatrien foregår i dag i afgrænsede rammer med stærk faglighed og etiske rammer.
Vi er således allerede i gang i Danmark.
Men forslaget her går langt videre end det.
Det lægger op til, at en arbejdsgruppe skal undersøge psykedeliske stoffers potentiale i et bredt folkesundhedperspektiv, altså i praksis langt ud over behandling af svær depression eller andre specifikke og vanskelige diagnoser.
Det er bekymrende, for vi ved ikke nok om langtidseffekter og bivirkninger blandt raske eller let belastede mennesker og om afhængighedsrisiko ved øget brug eller misbrug.
I SF mener vi ikke, at vi politisk fra Christiansborg skal pege på, hvilke behandlinger man skal udvikle mere på.
Det må de mange dygtige medarbejdere og forskere på områderne, udvikle på, og det må ikke bero på nye populære trends samfundet, hvordan vi behandler mennesker, der har ondt i livet.
Man kan spørge, om mere behandling med medicin er vejen at gå.
For SF er det vigtigt, at der er langt mere fokus på ikkemedicinsk behandling og udvikling af de mange forskellige metoder, der ligger i det spektrum.
Det gælder både for mennesker, der har brug for behandling i psykiatrien, såvel som for alle de mange mennesker, der støder ind i depression i en svær periode i deres liv, men som kan behandles med bl.a. samtaleterapi.
SF bakker op om forskning og stærkt kontrollerede kliniske forsøg i sundhedsvæsenet, hvor alt foregår under fagligt og og etisk forsvarlige rammer.
Det er sådan, ny viden skabes og nye behandlinger bliver til.
Men vi kan ikke støtte beslutningsforslag, der åbner for undersøgelser af, hvordan psykedeliske stoffer kunne bruges i en bredere befolkning.
Vi ser simpelt hen ikke behovet, tværtimod.
Vi insisterer på, at udviklingen skal foregå i takt med forskningen og ikke foran den.
SF stemmer derfor imod beslutningsforslaget.